Jonas Vingegaard forventer angreb fra Tadej Pogacar hver dag, og det får ham ikke til at ligge søvnløs.

Hver gang Jonas Vingegaard går i seng, skal han sove lidt mere uroligt. Det er planen på Tadej Pogacars UAE-mandskab, hvilket hans danske løjtnant, Mikkel Bjerg, afslørede inden 14. etape. Den plan blev sloveneren spurgt ind til efter etapen, hvor han flere gange angreb Jonas Vingegaard uden succes. Virker planen med at stresse Vingegaard, så han ikke sover godt om natten? - Ja. Jeg tror, han er under pres. Jeg ved, hvordan det er at være i den gule trøje. Man er under pres hele tiden og tænker ikke på at angribe. Man tænker altid på at forsvare. Det er et andet mindset, og holdet er nødt til at arbejde hårdt, mens vi kan læne os tilbage og planlægge angreb, siger Tadej Pogacar til en masse mikrofoner – heriblandt TV 2 SPORTs. Vingegaard kan stadig sove Pogacar angreb både fra etapens begyndelse og flere gange op ad etapens sidste stigning. Alligevel krydsede han målstregen i samme tid med Vingegaard. Efter etapen kaldte Vingegaard det for ”ligetil” . Han sover da også stadig godt om natten. Hvordan går Pogacars plan? - Jeg kan stadig sove, så... Så det virker ikke, hvis det er målet. Jeg forventer, at han angriber hver dag, så det er sådan, det er. Jeg ville gøre det samme, hvis jeg var i hans situation, siger Jonas Vingegaard.